Il-PBS u l-President Marie Louise Coliero Preca f’isem il-Community Chest Fund ffirmaw ftehim ta’ ħames snin li bih l-istazzjonijiet Nazzjonali ta’ TVM reġgħu ħadu posthom fl-organizzazzjoni tax-xandira tal-Istrina fost l-oħrajn. B’dan il-ftehim, il-PBS issa se jkollu l-esklussività fil-materji tekniċi fl-organizazzjoni tal-Istrina filwaqt li se jkun qed jagħti ammont ta’ siegħat għall-promozzjoni tal-attivitajiet tal-President. Il-ftehim ġie iffirmat waqt żjara li l-President Coliero Preca għamlet fil-Creattivity Hub tal-PBS fi Gwardamangia, fejn iltaqgħet iltaqgħet mill-qrib mal-ħaddiema tal-PBS fid-diversi dipartimenti tax-xandir pubbliku. Mal-wasla tagħha, s-Sinjura Coleiro Preca intlaqgħet mill-board tal-istazzjoni nazzjonali, immexxi miċ-chairman Dr Tonio Portughese u il-Kap Eżekuttiv Anton Attard flimkien mal-Ministru tal-Intern u s-sigurtà Nazzjonali Dr Emmanuel Mallia li taħtu jaqa’ il-PBS. Il-Ministru Mallia fisser is-sodisfazzjon tiegħu għal fatt li l-PBS kompla issaħħaħ l-udjenzi u żied jgħid li l-PBS ser iwettaq diversi proġetti biex ikompli jkun tal-aqwa ta’ servizz ta’ xandar pubbliku. Iċ-chairman Tonio Portughese qal li mindu s-Sinjura Coleiro Preca inħatret President, mill-ewwel beda l-proċess biex il-PBS biex ikun rivedut il-ftehim bejn il-PBS u l-Presidenza bil-għan li l-PBS ikollu rwol ewlieni fil-Community Chest Fund. Dr Portughese ħabbar li bi qbil mal-President, l-PBS se jkollu żewġ rapreżentati fil-board tal-Community Chest Fund u żewġ raprezentanti oħra tal-PBS se jkunu fil-kumitat tal-Istrina. Il-President Coleiro Preca rringrazzjat lill-board u l-management tal-istazzjonijiet Nazzjonali filwaqt li qalet li tqis ix-xandir nazzjonali bħala l-qalb ta’ ħafna affarijiet. Hija qalet li l-PBS hu katalista biex iwettaq l-viżjoni tal-Presidenza li ġġib n-nies flimkien. Iċ-Chairman tal-PBS ippreżenta donazzjoni lill-Community Chest Fund bħala parti mir-responsabbiltà soċjali tal-istazzjon.